Parazitinės blakės
Parazitinės blakės (Cimicidae) blakių pobūrio šeima. Tai 4–12 mm ilgio plokščios, ovalios, rausvai rudos besparnės blakės. Šių blakių nimfos ir suaugėliai minta žmogaus, kitų žinduolių arba paukščiu krauju. Gyvenimo trukmė svyruoja, priklausomai nuo gyvenimo sąlygų, nuo 2 iki 18 mėnesių. Patinai sušvirkščia spermą pradūrę patelės kūną aštriais lytiniais organais. Apvaisintos patelės deda po 2–3 kiaušinėlius per dieną, o per gyvenimą gali padėti iki 150 kiaušinėlių. Paplitusios visame pasaulyje – yra apie 110 rūšių; Europoje – 8 rūšys ir porūšiai. Lietuvoje gyvena tik viena rūšis – patalinė blakė (Cimex lectularius).